钦定古今图书集成/理学汇编/经籍典/第088卷 > 日知录 > 《鸟焚其巢》
## 钦定古今图书集成/理学汇编/经籍典/第088卷 > 日知录 > 《鸟焚其巢》

人主之德，莫大乎下人。楚庄王之围郑也，而曰“其君
能下人，必能信用其民矣。”故以禹之征苗而伯益赞
之，犹以满招损，谦受益为戒。“班师”者，谦也；“用师”者，满
也。上九处卦之上，《离》之极，所谓有鸟高飞，亦傅于天
者矣。居心以矜，而不闻谏争之论，菑必逮夫身者也。
鲁昭公之伐季孙意如也，请待于沂，上以察罪，弗许。
请囚于费，弗许。请以五乘亡，弗许。于是叔孙氏之甲
兴，而阳州次，干侯唁矣。“鸲鹆鸲鹆，往歌来哭”，其此爻
之占乎！

吴幼清曰：此爻变为《小过》，有飞鸟之象。